**Pepa o Faamatalaga – Faletupe Tutotonu o Samoa**

Ua manatu le Faletupe Tutotonu e tatau ona fa’amanino nisi o mataupu e pei ona fa’aleoina mai e le atunuu e fa’atatau i gaoioiga a le Onecoin, ona e fai si lavelave o lenei mataupu tau tupe initaneti poo o le OneCoin. Ae o le a taumafai atu e faafaigofie se toe faamalalamaga i ni vala autū nei e 5 e pei ona tā’ua i lalo:

1. O lea ua mae’a ona tufa atu e le Faletupe Tutotonu le lipoti o faamatalaga tau tupe masalomia (le lipoti a le New Zealand Police lea e 124 itulau) i ofisa uma e aafia i le mataupu lenei, e aofia ai le Matagaluega o Leoleo (mo a latou su’esuega i tulafono talafeagai ai, pe afai e latou te faaiugafonoina, o lenei mataupu e tatau ona iai i lalo o le latou faamalumaluga).

I tulaga la tau suesuega ma moliaga faasolitulafono, o le fatu’āiga tausi lenā a le Ofisa o le Loia Sili ma le Matagaluega o Leoleo. Peitai, o le Faletupe Tutotonu e galulue so’oso’otau’au ma ia ofisa aua ni suesuega ma ni moliaga talafeagai, pe a uia lena ala.

1. I tulaga tau matafaioi, o le Faletupe Tutotonu o le Pule Faatonu foi o le lālā o auaunaga tau tupe i Samoa faapea ai le faatuina ai i totonu o le Faletupe o le Vaega e Fa’amaumauina Fa’amatalaga Tau Tupe Masalomia a Samoa (Financial Intelligence Unit po o le FIU). O le matāfaioi autū a le FIU o le vaavaaia lea o le Fa’ava’a o Tupe Lafo mai Fa’asolitulafono i totonu o Samoa ma tuuina atu fa’amatalaga tau tupe masalomia i o tatou ofisa e gafa ma ia auaunaga pe a mo’omia. Ina ia faigofie ona malamalama, o le galuega a le Faletupe Tutotonu, e mafai ona faamaioio i la’asaga nei:
2. E matou te taulimaina fa’amatalaga masalomia mai i faletupe o fefa’atauaiga (commercial banks), pisinisi lafo tupe fa’amomoli (money transfer operators), po’o vaega e fa’amaumauina fa’amatalaga tau tupe masalomia a isi atunuu;
3. A matou taulimaina loa ia faamatalaga, ona faatino lea o a matou vailiiliga ma iloiloga. A mae’a la matou iloiloga ae telē se avanoa e agavaa ai mo su’esuega, ona matou tufaina atu lea o ia fa’amatalaga i ofisa e fitoitonu ma ia mataupu. E matou te le so’ona tufaina ni lipoti mo suesuega, se’i loga lava ua talafeagai mo suesuega faasolitulafono.
4. A faapea o se mataupu e aafia ai ni lafoga, e matou te tufaina atu le lipoti i le Matagaluega o Tupe Maua mo a latou foi vailiiliga. Afai o se lipoti e ono aafia ai se soligatulafono a le Malo, e tufaina le lipoti i le Matagaluega o Leoleo ma le Ofisa o le Loia Sili.
5. E mae’a loa ona matou tufaina lipoti i matagaluega talafeagai a le Malo, e lē mae’a ai iina le matou galuega - e matou te toe tuualalo foi i a latou suesuega aua e fai si lavelave o nei ituaiga mataupu. I tulaga faapenei, e le faatonuina lava e Laupu’ā ia le Tamafaigā, ae ’ā finagalo lava le Afioga i le Loia Sili ma le Komesina o Leoleo (pe a mae’a a latou vailiiliga) ua tatau ona faaulu loa i le Faamasinoga ni moliaga talafeagai i lenei mataupu, o le tulaga lava lena o le a o’o iai.
6. E fa’aopoopo atu i le fa’atinoina o le tele o polokalame fa’alauiloa mo le aufaasalalau faapea ai ma fa’aaliga na fa’amatuu atu, sa tuuina atu foi e le Faletupe Tutotonu ni aiaiga i lalo o lona malosiaga i Tupe Totogi i le va ma isi Atunuu (Foreign Exchange powers) e faasā ai ni gaoioiga e fa’atatau i lenei fa’alauiloa ona o le maualuga o le tulaga ma’ale’ale ma le ogaoga i tupe teu fa’aagaaga i fafo a Samoa. O le uiga o lea tulaga, so’o seisi lava e fia lava sana tupe ona o mea tau OneCoin, e polokaina!

O tagatanuu Samoa o lo o alala ma pāpāaao i Samoa nei e iai le latou aia tatau e fa’aaoga ai a latou tupe e tusa ai ma ala o le tulafono, o le latou lea pule faitalia. Peitai, afai loa ae tuua e ia tupe Samoa, ona fa’aaogaina loa lea o tupe teu fa’aagaaga i fafo a le Malo. O le uiga o lea vaega, afai o lo’o e nofo i Samoa ae e te finagalo e lafo le $1,000 talā Samoa i Niu Sila, e tatau ona fa’afesuia’i le talā Samoa lea i le talā Niu Sila, o ’ī la lea e avatu ai le tuualalo a le Faletupe Tutotonu ina ia puipuia a tatou tupe teu fa’aagaaga i fafo mai le mama atu i fafo i ni faiga lē talafeagai. Aisea? ’Auā e lē mafai ona faateutusi lau $1,000 Samoa ona lafo lea i Niu Sila – e tatau ona faaliliu muamua i le tupe Niu Sila. O le tupe Niu Sila la lea e faaliliu ai, o tupe a lo tatou Malo – e ave ma le Malo lau $1,000 Samoa, ae aumai ia te oe le tupe Niu Sila talafeagai – paleni fola! O le a so tatou lagona pe afai ae fa’aalu uma a tatou tupe teu fa’aagaaga i fafo i faiga ia taufa’asese? O le ā le mea o le a tupu iā tatou tupe teu fa’aagaaga i fafo? E tele itu lē lelei o le a tatou a’afia ai, ae o nisi nei o nai vaega ua fausia ai se faataitaiga.

1. O nisi o fa’afesili talu ai nei o lo o faapea mai pe aisea fa’atoa faasā ai nei ia fa’alauiloa ma a’oaoga a le Onecoin? O le tali a le Faletupe Tutotonu, o lea faato’a teuteu e le Faletupe Tutotonu ana Tulafono o Tupe Lafo mai Fa’asolitulafono i le fa’aiuga o Iuni 2018. O teuteuga nei lea faato’a aumai ai i lalo o le matou matafaioi fa’aletulafono le vaavaaia oi latou e fa’alauiloaina nei gaoioiga tau tupe e fausia e masini komepiuta (Crypto Currency) poo Tupe Initaneti. E faapena lava le soifuaga nei, e tula’i muamua mai se faafitauli, ona faatoa mafai lea ona tatou otootoa se tulafono talafeagai e puipuia ai a tatou tagata nuu – ona pasia loa lea.

Mai i lea taimi, o lea faato’a mafai ona matou tuuina atu fa’aaliga e aiaia ai tagata po’o fa’alapotopotoga e fa’alauiloaina ma faia a’oa’oga e fa’atatau i Tupe Initaneti: e mo’omia muamua le fa’amaoniga a le Faletupe Tutotonu a’o le’i fa’atinoina a latou polokalame ia. Lona uiga, e tatau e le OneCoin ona talosaga muamua mo se faamaoniga a le Faletupe Tutotonu, ona faatoa faatagaina lea i lalo o le tulafono ona faatino a latou pisinisi ma a latou faalauiloa ma a’oa’oga. O nei foi lapataiga ua fa’alautele atu i faletalimalo po’o pisinisi e fa’afoeina nei a’oa’oga e aunoa ma se fa’amaoniga a le Faletupe Tutotonu. Aisea ua aafia ai Faletalimalo ma nei pisinisi o lo’o faafoeina nei aoaoga ma faalauiloa? Ua latou talimalo i nei a’oa’oga e aunoa ma se fa’amaoniga mai le Faletupe Tutotonu.

1. E lelei foi le motu o le pā ua tatou nonofo malamalama uma, e lē o se matafaioi a le Faletupe Tutotonu le faasāina o pisinisi po’o teugatupe e faia i Tupe Initanei. O le matou matafaioi o le faamautinoaina lelei o le maufaatuatuaina o nei ituaiga pisinisi, ma o lo’o malupuipuia a tatou tagata nuu mai le fano o a latou tupe o lo o afuliligi ai i le ao ma le po mo le tausiga o fanau ma aiga, aemaise le tautuaina o nuu ma le galuega a le Atua.